Diari Oficial de la Generalitat Valenciana


Sumari del DOGV 2186, del 17-01-1994 (1994/830265)

ORDRE de 30 de novembre de 1993, de la Conselleria de Sanitat i Consum, per la qual aprova el nou calendari de vacunacions sistematiques infantils a la Comunitat Valenciana.
-----------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/11/30/(1)/dof/vci/html**

### Dades del document

Número de DOGV
:   2186

Data del DOGV
:   17-01-1994

Secció del DOGV
:   DISPOSICIONS GENERALS

Número del document
:   1994/830265


Data del document
:   30-11-1993

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

ORDRE de 30 de novembre de 1993, de la Conselleria de Sanitat i Consum, per la qual aprova el nou calendari de vacunacions sistemàtiques infantils a la Comunitat Valenciana. [94/0265]  
L'article 13 3) del Decret 147/1986, de 24 de novembre, del Consell de la Generalitat Valenciana, pel qual regula el Programa per a la Promoció de la Salut de la Mare i el Xiquet estableix l'aplicació de les vacunes incloses en el calendari establert per la Conselleria de Sanitat i Consum, dins del programa de vigilància de la salut del xiquet.  
Per assolir les fites del control i l'eliminació de les malalties que es poden prevenir mitjançant vacunació, fixades per a l'any 2000 per l'Organització Mundial de la Salut per a la regió europea i assumides per l'administració sanitària valenciana, cal modificar el calendari de vacunacions sistemàtiques, atesos els canvis en la situació epidemiològica i en determinats aspectes de les vacunes.  
Són objectius de salut de la Conselleria de Sanitat i Consum reduir la incidència del xarampió i aconseguir-ne, a mitjan termini, l'eradicació de la Comunitat Valenciana, i prevenir l'aparició de casos de rubèola congènita en el nostre medi. Atenent la situació epidemiològica i els resultats d'estudis recents efectuats sobre la protecció vaccínica de la població, s'estableix l'aplicació d'una altra dosi de vacuna triple vírica a tots els xiquets i xiquetes d'onze anys, en substitució de la vacunació antirubèola de les xiquetes d'aquesta edat, i s'inclou aquesta vacunació dins del Calendari de Vacunacions Sistemàtiques de la Comunitat Valenciana.  
D'altra banda, l'Ordre de 22 de juliol de 1992, de la Conselleria de Sanitat i Consum, que regula la vacunació contra l'hepatitis B a la Comunitat Valenciana, introdueix la vacunació sistemàtica contra l'hepatitis B als xiquets de 12 anys i la inclou en el Calendari Oficial de Vacunacions de la Comunitat Valenciana. A fi de fer minvar d'una manera més eficaç la incidència de la infecció pel virus de l'hepatitis B i d'aconseguir-ne, a mitjan termini, el control a la Comunitat Valenciana, és convenient d'administrar també la vacuna contra l'hepatitis B de forma sistemàtica a tots els nadons i d'incloure aquesta vacunació en el calendari de vacunacions de la Comunitat Valenciana. La vacunació dels xiquets i les xiquetes de 12 anys es mantindrà almenys fins que la primera cohort de xiquets vacunats acabats de nàixer assolesca aquesta edat.  
La Conselleria de Sanitat i Consum té atribuïdes a la Comunitat Valenciana les competències per al desplegament de la programació i les actuacions sanitàries de protecció i promoció de la salut. Per tot això, i a proposta de la Direcció General de Salut Pública,  
ORDENE  
Article primer  
El calendari de vacunacions sistemàtiques de la Comunitat Valenciana és el següent (annex 1):  
- En nàixer: hepatitis B (primera dosi)  
- Al mes: hepatitis B (segona dosi)  
- Als tres mesos: diftèria, tètanus, tos ferina i poliomielitis trivalent (primera dosi).  
- Als cinc mesos: diftèria, tètanus, tos ferina i poliomielitis trivalent (segona dosi).  
- Als set mesos: hepatitis B (tercera dosi), diftèria, tètanus, tos ferina i poliomielitis trivalent (tercera dosi).  
- Als quinze mesos: xarampió, rubèola, parotiditis (primera dosi).  
- Als divuit mesos: diftèria, tètanus i poliomielitis trivalent (quarta dosi).  
- Als sis anys: tètanus i poliomielitis trivalent (cinquena dosi).  
- Als onze anys: xarampió, rubèola i parotiditis (segona dosi).  
- Als dotze anys: hepatitis B (tres dosis quan siga la primera vacunació contra l'hepatitis B).  
- Als catorze anys: tètanus i poliomielitis trivalent (sisena dosi).  
Article segon  
Les vacunes incloses en el calendari de vacunacions se subministraran de forma gratuïta en tots els punts de vacunació o unitats establertes per la Conselleria de Sanitat i Consum.  
Article tercer  
Es manté la necessitat de conèixer l'estat immunitari de la mare respecte a l'hepatitis B en el moment del part, bé mitjançant la determinació de l'antigen de superfície del virus durant l'embaràs, bé, si no es fa, mitjançant la realització d'aquesta prova en el moment del part, per tal d'immunitzar-hi el nadó de mare portadora.  
DISPOSICIÓ DEROGATÒRIA  
Queden derogats l'article segon de l'Ordre de 22 de juliol de 1992 i la Circular 7/1992, de 31 de juliol, de la Conselleria de Sanitat i Consum.  
DISPOSICIONS FINALS  
Primera  
Es faculta la Direcció General de Salut Pública per a proposar en el calendari de vacunacions totes les modificacions que es consideren adients d'acord amb la situació epidemiològica de la Comunitat Valenciana.  
Segona  
Es faculta la Direcció General de Salut Pública i el Servei Valencià de Salut per a l'adopció de les mesures que calguen per a l'aplicació i el desplegament d'aquesta normativa.  
Tercera  
Aquesta ordre vigirà des de l'endemà de la seua publicació en el Diari Oficial de la Generalitat Valenciana.  
València, 30 de noviembre 1993  
El Conseller de Sanitat i Consum,  
JOAQUÍN COLOMER SALA


Còpia Permalink ELI